《雪后同许计部过崔都水》
明代·黎民表

潞水背京邑，簿书成陆沉。况兹异乡感，复尔玄运侵。

疲骖何所适，矌望就前林。大陆玄云合，苍龙迥且深。

绸缪赖君子，芳讯吐中襟。并坐荫华榱，醇酎时劝斟。

悲风振积霰，颓光喧寒禽。豫乐惬时序，延览谐夙心。

去晷良足念，来欢犹可寻。高冥徯六羽，结桂山之阴。

作者简介：明广东从化人，字惟敬，号瑶石山人。黎贯子。黄佐弟子。以诗名，与王道行、石星、朱多煃、赵用贤称“续五子”。亦工书画。嘉靖举人。选入内阁，为制敕房中书舍人，出为南京兵部车驾员外郎。万历中官至河南布政司参议。有《瑶石山人稿》、《养生杂录》、《谕后语录》。